โรงกลั่นฯควัก6หมื่นล. เลิกโซฮอล์91ต้นปี’61
โรงกลั่นน้ำมันเท 5-6 หมื่นล้าน ปรับกระบวนการกลั่นน้ำมัน รับนโยบายเลิกขายแก๊สโซฮอล์ 91
29 ก.ค. 2559

โรงกลั่นน้ำมันเท 5-6 หมื่นล้าน ปรับกระบวนการกลั่นน้ำมัน รับนโยบายเลิกขายแก๊สโซฮอล์ 91
นายวิฑูรย์ กุลเจริญวิรัตน์ อธิบดีกรมธุรกิจพลังงาน เปิดเผยว่า จากการหารือกับผู้ประกอบการโรงกลั่นน้ำมันเชื้อเพลิงด้านการเตรียมความพร้อมรองรับนโยบายภาครัฐที่จะยกเลิกน้ำมันแก๊สโซฮอล์ 91 พบว่ากลุ่มโรงกลั่นน้ำมันเห็นด้วยกับนโยบายดังกล่าว และที่ผ่านมาโรงกลั่นน้ำมันทยอยปรับปรุงกระบวนการกลั่นน้ำมัน เพื่อรองรับการผลิตน้ำมันเบนซินพื้นฐาน 95 ที่ความต้องการใช้จะเพิ่มขึ้นหลังภาครัฐยกเลิกน้ำมันแก๊สโซฮอล์ 91 แล้ว
“มีการประเมินกันว่าโรงกลั่นน้ำมันแต่ละแห่งจะใช้เงินลงทุนปรับปรุงโรงกลั่นน้ำมันเพิ่ม 1 หมื่นล้านบาท/แห่ง และหากประเมินจากจำนวนโรงกลั่นน้ำมันที่มีอยู่ในประเทศที่มีอยู่ 6 แห่ง ก็คาดว่าจะใช้เงินลงทุนประมาณ 5-6 หมื่นล้านบาทภายในปี 2560” นายวิฑูรย์ กล่าว
ทั้งนี้ ตามแผนการบริหารน้ำมันเชื้อเพลิง ภาครัฐมีเป้าหมายยกเลิกน้ำมันแก๊สโซฮอล์ 91 ตั้งแต่วันที่ 1 ม.ค. 2561 เป็นต้นไป อย่างไรก็ตามโรงกลั่นน้ำมันมีข้อสังเกตว่า การดำเนินการดังกล่าวอาจทำให้มีความเสี่ยงในการขาดแคลนน้ำมันเบนซินพื้นฐานในปี 2561 ก็ได้ เพราะที่ผ่านมาโรงกลั่นน้ำมันจะผลิตเบนซินพื้นฐานออกเทน 91 มากกว่าเบนซินออกเทน 95 หากเลิกจำหน่ายแก๊สโซฮอล์ 91 ก็ต้องหันมาผลิตเบนซินออกเทน 95 มากขึ้น
สำหรับแผนการยกเลิกจำหน่ายแก๊สโซฮอล์ 91 ดังกล่าว เป็นนโยบายของภาครัฐในการเพิ่มประสิทธิภาพการจัดการระบบโลจิสติกส์ และส่งเสริมการใช้เอทานอลเพิ่มขึ้น เพราะกลุ่มผู้ใช้แก๊สโซฮอล์ 91 หันไปใช้แก๊สโซฮอล์ อี20 แทน
นายวิฑูรย์ กล่าวถึงการบริหารจัดการปริมาณไบโอดีเซล (บี100) ที่จะนำมาใช้ผสมผลิตเป็นดีเซลว่า ล่าสุดภาครัฐมีแผนที่จะลดสัดส่วนการใช้ บี100 ลงอีกให้เหลือ 3% จากเดิมที่มีสัดส่วนอยู่ 5% เนื่องจากปัจจุบันมีปริมาณตึงตัวและอาจจะต่อเนื่องไปจนถึงสิ้นปี ดังนั้นเพื่อเป็นการป้องกันไม่ให้ปริมาณปาล์มน้ำมันมีผลกระทบต่อโควตาที่ใช้ในการบริโภค จึงควรจะลดการใช้ปาล์มน้ำมันที่นำมาผลิต บี100 ในภาคขนส่งให้ลดลง และยังทำให้ต้นทุนการผลิตดีเซลลดลงไป 40 สตางค์/ลิตร